'Gevaarlike misdadiger' vas in Mpumalanga | Maroela Media
Die polisie het wapens en ander gesteelde goedere in beslag geneem. (Foto: Verskaf)
Die polisie in Limpopo het Saterdagaand beslag gelê op 'n gesteelde vuurwapen en twee handgranate, nadat hulle 'n man net buite Dullstroom in Mpumalanga in hegtenis geneem het.
Wetstoepassers het Saterdagaand 'n padblokkade op die Loskop-Ntwane-pad langs die Moutse-landdroshof gehou en omstreeks 21:00 die 28-jarige verdagte in 'n wit Volkswagen Polo van die pad afgetrek.
Die voertuig is deursoek en die polisie het 'n gesteelde vuurwapen, 43 rondtes 9 mm-ammunisie en twee handgranate gevind. Die vuurwapen is glo uit die Dullstroom-polisiestasie gesteel. Die polisie het ook beslag gelê op handboeie, 'n weerkaatsende baadjie en 'n koeëlvastebaadjie wat deur die polisie gebruik word.
Volgens brig. Motlafela Mojapelo het die verdagte, wat volgens die polisie gevaarlik is, hom aanvanklik teëgesit toe die polisie hom in hegtenis wou neem. Sy profiel sal nou nagegaan word om te bepaal of hy met ander ernstige misdade in die gebied verbind kan word.
Volgens Mojapelo word hy deur klagtes van diefstal van 'n polisie vuurwapen, onwettige besit van 'n vuurwapen en ammunisie, en die nabootsing van 'n polisiebeampte in die gesig gestaar.